Dacă vorbești de o creștere a salariilor sau a pensiilor, dacă vrei puțin mai mult la alocație sau mai știu eu ce… imediat apar unii care zic: Băăăăăă, sunteți nebuni, se strică echilibrele macroeconomice!Mamă, îngheață sângele în tine! Te trec apele. Te gândești: Doamne, ce-am făcut?

Și iar îi auzi pe ăia: Băăă, ați distrus tot, acuma ne trebuie 20 de ani de austeritate, fără spitale, fără școli, fără nimic, mâncăm numai pâine, până se refac echilibrele macroeconomice.

Înnebunești, îți vine să te omori, te gândești că ai distrus viitorul copiilor pentru cinci generații. La fel auzi despre cursul valutar.

Băăăă, cursul e sensibil, pleacă banii de pe piață!

Aoleu, Doamne, ce am făcut?….

Să știți, n-am vrut, n-am știut că e așa sensibil cursul, chiar îmi pare rău dacă l-am speriat, voiam și eu 1% pentru alocația copilului, atât, nimic mai mult.

Nuuuu, nu se poate, tocmai au plecat investitorii, nu mai au încredere în România. Îți place ce-ai făcut?

Vai, îmi pare rău, dacă i-am deranjat cu ceva pe investitorii străini, sincer! Unde sunt, pot să mă duc la ei, să-mi cer iertare personal.

Lasă-i, lasă-i, și-așa ai făcut destul rău! Ai distrus echilibrele macroeconomice, ai destabilizat cursul și ai speriat investitorii! Mai aveai puțin și-i chemai și pe ruși!

Gata, domne, gata, mă scuzați, credeam că țara asta e pentru oameni!

Mă rog, mai greșește omul… Nu voiam să stric nimic macro, doream și eu ceva foarte micro. De foame, să știți.

ți-a plăcut acest articol ?